BG Официален вестник на Европейския съюз L 250/34

РЕГЛАМЕНТ ЗА ИЗПЪЛНЕНИЕ (ЕС) 2017/1759 НА КОМИСИЯТА

от 27 септември 2017 година

за налагане на окончателно антидъмпингово мито върху вноса на бариев карбонат с произход от Китайската народна република след преглед с оглед изтичане на срока на действие съгласно член 11, параграф 2 от Регламент (ЕС) № 2016/1036 на Европейския парламент и на Съвета

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 2 от него,

като има предвид, че:

1. ПРОЦЕДУРА

1.1. Действащи мерки

(1) След проведено антидъмпингово разследване („първоначалното разследване“) с Регламент (ЕО) № 1175/2005 (2) Съветът наложи окончателно антидъмпингово мито върху вноса на бариев карбонат с произход от Китайската народна република („КНР“, „Китай“ или „засегнатата държава“). Мерките бяха под формата на специфично мито в размер на 6,30 EUR/тон и 8,10 EUR/тон за двамата производители износители с индивидуални ставки на митата и 56,40 EUR/тон за всички останали производители износители в Китай.

(2) През август 2011 г. след преглед с оглед изтичане на срока на действие („предходния преглед с оглед изтичане на срока на действие“) мерките бяха удължени за срок от пет години с Регламент за изпълнение (ЕС) № 831/2011 (3).

1.2. Искане за преглед с оглед изтичане на срока на действие на мерките

(3) След публикуването на известие за предстоящото изтичане на срока на действие на действащите антидъмпингови мерки (4), на 12 май 2016 г. Комисията получи искане за започване на преглед с оглед изтичане на срока на действие на тези мерки в съответствие с член 11, параграф 2 от основния регламент („искането“).

(4) Искането е подадено от Solvay & CPC Barium Strontium GmbH & Co. KG, Германия, („заявителя“), единственият производител от Съюза на бариев карбонат, поради което той представлява 100 % от общото производство на Съюза. Искането се основаваше на вероятността изтичането на срока на действие на окончателните антидъмпингови мерки да доведе до продължаване на дъмпинга и на вредата от него.

1.3. Започване на преглед

(5) След като определи, след консултация с комитета, създаден съгласно член 15, параграф 1 от основния регламент, че са налице достатъчно доказателства за започване на преглед с оглед изтичане на срока на действие, на 18 август 2016 г. Комисията обяви с известие, публикувано в Официален вестник на Европейския съюз (5) („известието за започване“), започването на преглед с оглед изтичане на срока на действие в съответствие с член 11, параграф 2 от основния регламент.

1.4. Заинтересовани страни

(6) В известието за започване Комисията прикани заинтересованите страни да заявят своя интерес, за да вземат участие в разследването. Освен това Комисията изрично уведоми заявителя, известните производители износители, органите на КНР и известните вносители и ползватели, за които е известно, че са засегнати от започването на разследването, и ги прикани да вземат участие.

(7) Заинтересованите страни имаха възможност да изложат становищата си в писмена форма и да поискат да бъдат изслушани от Комисията и/или служителя по изслушването при търговски процедури в сроковете, определени в известието за започване.

1.5. Държава аналог

(8) Във връзка с вноса от КНР в известието за започване Комисията уведоми заинтересованите страни, че възнамерява да използва Индия като трета държава с пазарна икономика („държава аналог“) по смисъла на член 2, параграф 7, буква а) от основния регламент, и ги прикани да коментират този избор. Не бяха получени коментари по този въпрос.

(9) Комисията се свърза с индийските органи и известните производители на бариев карбонат в Индия и ги прикани да окажат съдействие. Никой от производителите в Индия не съдейства и не предостави исканата информация.

(10) Успоредно с това Комисията потърси съдействието на известни производители в други потенциални държави аналог и се свърза със съответните органи в Бразилия, Иран, Република Корея и САЩ, като ги прикани да посочат имената и адресите на сдружения на производители и производители, за които е известно, че произвеждат и продават бариев карбонат на своя пазар. Никой от производителите от тези държави обаче не пожела да съдейства.

1.6. Изготвяне на извадка

(11) В известието за започване Комисията заяви, че може да изготви извадка от заинтересованите страни в съответствие с член 17 от основния регламент.

Извадка от производители износители в КНР

(12) Предвид големия брой производители износители в КНР, в известието за започване бе предвидено да бъде изготвена извадка.

(13) За да реши дали е необходимо изготвянето на извадка и — ако случаят е такъв — да направи подбор на такава извадка, Комисията поиска от всички известни производители износители в КНР да предоставят информацията, посочена в известието за започване. Освен това Комисията се обърна към мисията на Китайската народна република в Европейския съюз с искане да посочи и/или да се свърже с други евентуални производители износители, които е възможно да проявят интерес към участие в разследването.

(14) Нито един китайски производител износител не заяви интереса си. Поради това не беше необходима извадка.

Изготвяне на извадка от вносители

(15) За да реши дали е необходимо изготвянето на извадка и — ако случаят е такъв — да направи подбор на такава извадка, Комисията се свърза с всички известни несвързани вносители и поиска да предоставят информацията, посочена в известието за започване.

(16) Шестима вносители заявиха интереса си, представиха се и предоставиха на Комисията информацията, поискана в известието за започване.

(17) С оглед на малкия брой вносители Комисията реши да не прави подбор на такава извадка и изпрати въпросника на всичките шестима вносители, които се представиха. Както е посочено в съображение 19 по-долу обаче, никой от тези вносители не отговори на въпросника.

1.7. Отговори на въпросника и контролни посещения

(18) Комисията изпрати въпросници на единствения производител от Съюза, на шестимата вносители и на осемдесет и шестте ползватели, които заявиха интереса си, на четиримата известни китайски производители вносители и на 20 известни производители в потенциални държави аналог (18 в Индия, един в Иран и един в САЩ).

(19) Отговори на въпросника бяха получени от единствения производител от Съюза и от 15 ползватели. Никой от китайските производители износители и никой от производителите в потенциалните държави аналог не оказа съдействие. Освен това и макар че първоначално се представиха, както е посочено в съображение 16 по-горе, никой от вносителите, които заявиха интереса си, не отговори на въпросника, изпратен впоследствие от Комисията.

(20) Комисията потърси и провери цялата информация, която сметна за необходима за определяне на вероятността от продължаване или повторно възникване на дъмпинга и на произтичащата от него вреда, както и на интереса на Съюза. В съответствие с член 16 от основния регламент бяха извършени контролни посещения в помещенията на следните дружества: Производител от Съюза — Solvay & CPC Barium Strontium GmbH & Co. KG, Германия Ползватели — Esmalglass, S.A.U, Виляреал, Испания — Torrecid, S.A, Л'Алкора, Испания — BorsodChem Zrt, Казинцбарцика, Унгария

1.8. Разследван период в рамките на прегледа и разглеждан период

(21) Разследването на вероятността от продължаване или повторно възникване на дъмпинга обхвана периода от 1 юли 2015 г. до 30 юни 2016 г. („разследвания период в рамките на прегледа“, или „РПРП“). Прегледът на тенденциите, които имат отношение към оценката на вероятността от продължаване или повторно възникване на вредата, обхвана периода от 1 януари 2013 г. до края на разследвания период в рамките на прегледа („разглеждания период“).

1.9. Оповестяване на заключенията

(22) Всички заинтересовани страни бяха уведомени за съществените факти и съображения, въз основа на които се предвиждаше да бъдат запазени действащите антидъмпингови мерки. На страните беше предоставен и срок, в който да представят коментарите си след това оповестяване.

2. ПРОДУКТ, ПРЕДМЕТ НА ПРЕГЛЕДА, И СХОДЕН ПРОДУКТ

2.1. Продукт, предмет на прегледа

(23) Продуктът, предмет на прегледа, е бариев карбонат с тегловно съдържание на стронций повече от 0,07 % и тегловно съдържание на сяра повече от 0,0015 %, дори под формата на прах, пресовани гранули или калцинирани гранули (продуктът, предмет на прегледа), с произход от Китайската народна република, понастоящем класиран в код по КН ex 2836 60 00 (TAРИК код 2836600010).

(24) Бариевият карбонат се използва като суровина в няколко сектора. Използва се главно в производството на керамични плочки и гланцове, тухли и керемиди, стъкла за специални цели, както и в химическата промишленост

2.2. Сходен продукт

(25) При разследването се установи, че следните продукти притежават едни и същи физически и химически характеристики, както и едни и същи видове основна употреба: — продуктът, предмет на прегледа, — продуктът, произвеждан и продаван на вътрешния пазар на КНР, и — продуктът, произвеждан и продаван в Съюза от промишлеността на Съюза.

(26) Следователно Комисията стигна до заключението, че тези продукти са сходни продукти по смисъла на член 1, параграф 4 от основния регламент.

3. ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА

3.1. Предварителни бележки

(27) В съответствие с член 11, параграф 2 от основния регламент беше проучено дали по време на разследвания период в рамките на прегледа не се извършва дъмпинг и дали е вероятно изтичането на срока на действие на съществуващите мерки да доведе до продължаване или повторно възникване на дъмпинга.

(28) Както е посочено в съображение 14, никой от китайските производители износители не оказа съдействие в това разследване. Ето защо Комисията уведоми китайските органи, че в съответствие с член 18 от основния регламент, за да се установи дали понастоящем се извършва дъмпинг, както и вероятността от продължаване или повторно възникване дъмпинга, могат да се използват наличните факти във връзка с китайския производител износител. В тази връзка Комисията не получи коментари или искания от китайските органи за намеса на служителя по изслушването.

(29) Въз основа на това в съответствие с член 18, параграф 1 от основния регламент констатациите във връзка със съществуването на дъмпинг или с вероятността от продължаване или повторно възникване на дъмпинга, изложени по-долу, се основават на наличните факти, и по-специално: i) съдържащата се в искането информация, ii) статистически данни на Евростат и данните, докладвани на Комисията от държавите членки съгласно член 14, параграф 6 от основния регламент („база данни по член 14, параграф 6“), iii) публично достъпни статистически данни от китайската база със статистически данни относно износа и базата данни COMTRADE (6); и iv) публично достъпна информация (7).

3.2. Дъмпинг

3.2.1. Производители износители, на които при първоначалното разследване е предоставено третиране като дружества, работещи в условията на пазарна икономика

3.2.1.1. Нормална стойност

(30) По време на първоначалното разследване на двама производители износители бе предоставено третиране като дружества, работещи в условията на пазарна икономика (ТДПИ). В съответствие с член 18 от основния регламент поради липса на съдействие нормалната стойност за тези производители износители съответно е била основана на наличните факти.

(31) Нормалната стойност е установена въз основа на китайските експортни цени за пазарите на други трети държави, на които не са въведени антидъмпингови мерки, както са регистрирани в китайската база със статистически данни относно износа, в съответствие с член 2, параграф 3 от основния регламент.

(32) Тази методология беше счетена за най-разумната, като се има предвид липсата на друга налична информация поради липсата на съдействие.

3.2.1.2. Експортни цени

(33) При липсата на съдействие от страна на който и да е от китайските производители износители експортната цена бе определена въз основа на базата данни по член 14, параграф 6 за вноса в Съюза на продукта, предмет на прегледа, по време на разследвания период в рамките на прегледа, от двамата китайски производители износители, на които по време на първоначалното разследване бе предоставено третиране като дружества, работещи в условията на пазарна икономика (ТДПИ).

3.2.1.3. Сравнение

(34) Комисията сравни нормалната стойност и така установената експортна цена на база цена франко завода. С цел обективно сравнение експортната цена и нормалната стойност бяха коригирани с оглед на разликите, отразяващи се върху цените и тяхната съпоставимост, в съответствие с член 2, параграф 10 от основния регламент. Бяха направени корекции за морско навло, разходи за товарене и вътрешно навло въз основа на наличната информация и информацията в искането в съответствие с член 18 от основния регламент.

3.2.1.4. Дъмпингов марж

(35) Комисията сравни среднопретеглената нормална стойност със среднопретеглената експортна цена, както е установено по-горе, в съответствие с член 2, параграфи 11 и 12 от основния регламент.

(36) Въз основа на това среднопретегленият дъмпингов марж, изразен като процент от цената CIF (стойност, застраховка и навло) на границата на Съюза без платено мито, е бил около 30 % за Hubei Jingshan Chutian Barium Salt Corp. Ltd. и около 20 % за Zaozhuang Yongli Chemical Co.

3.2.2. Производители износители, на които при първоначалното разследване не е предоставено третиране като дружества, работещи в условията на пазарна икономика

3.2.2.1. Държава аналог

(37) За китайските производители износители, на които при първоначалното разследване не е предоставено ТДПИ, нормалната стойност следва да се определи съгласно член 2, параграф 7, буква а) от основния регламент, т.е. на основата на цената или на формираната стойност в подходяща трета държава с пазарна икономика („държавата аналог“).

(38) При предходния преглед с оглед на изтичане на срока на действие за държава аналог беше избрана Индия. Следователно в известието за започване на настоящия преглед Комисията предложи Индия отново да бъде използвана като държава аналог и прикани заинтересованите страни да представят коментари.

(39) Както е посочено в съображение 10, Комисията също потърси съдействие от други потенциални държави аналог, а именно Бразилия, Иран, Република Корея и САЩ, като прикани известни производители да предоставят необходимата информация.

(40) Никой от производителите от тези държави обаче не се съгласи да съдейства при процедурата. Не бяха налични данни за друга държава, в която би могло да се извършва производство на бариев карбонат.

3.2.2.2. Нормална стойност

(41) Като се има предвид горепосочената липса на съдействие от производителите във всяка от потенциалните държави аналог, Комисията определи нормалната стойност на всяка друга разумна основа в съответствие с член 2, параграф 7, буква а) от основния регламент.

(42) В тази връзка нормалната стойност беше установена въз основа на средните производствени разходи за промишлеността на Съюза чрез добавяне на стойност за разходи за продажба, общи и административни разходи („ПОА“) и печалби. ПОА бяха основани на реалните ПОА на промишлеността на Съюза, отнасящи се до производството и продажбата на сходния продукт на пазара на Съюза, докато печалбите бяха основани на печалбите, отнасящи се до производството и продажбата при обичайни търговски условия в съответствие с член 2, параграф 6 от основния регламент, използвани по аналогия.

(43) Тази методология беше счетена за най-разумната, като се има предвид липсата на друга налична информация поради липсата на съдействие.

3.2.2.3. Експортна цена

(44) Поради липсата на съдействие от китайските производители износители експортните цени бяха определени в съответствие с член 18 от основния регламент, т.е. въз основа на базата данни по член 14, параграф 6 за извършения внос в Съюза по време на разследвания период в рамките на прегледа от китайските производители износители, на които не е предоставено ТДПИ по време на първоначалното разследване.

3.2.2.4. Сравнение

(45) Комисията сравни нормалната стойност и така установената експортна цена на база цена франко завода. Когато това бе обосновано от необходимостта да се направи обективно сравнение, експортната цена и нормалната стойност бяха коригирани с оглед на разликите, отразяващи се върху цените и тяхната съпоставимост, в съответствие с член 2, параграф 10 от основния регламент. Бяха направени корекции за морско навло, разходи за товарене и вътрешно навло въз основа на наличната информация и информацията в искането в съответствие с член 18 от основния регламент.

3.2.2.5. Дъмпингов марж

(46) Комисията сравни среднопретеглената нормална стойност със среднопретеглената експортна цена, както е установено по-горе, в съответствие с член 2, параграфи 11 и 12 от основния регламент.

(47) Въз основа на това среднопретегленият дъмпингов марж, изразен като процент от цената CIF (стойност, застраховка и навло) на границата на Съюза преди обмитяване, бе над 100 %.

3.3. Изменение на вноса при евентуална отмяна на мерките

(48) В допълнение към заключението за дъмпинг през разследвания период в рамките на прегледа Комисията разгледа вероятността от продължаване на дъмпинга, в случай че мерките бъдат отменени. Бяха анализирани следните елементи: производственият капацитет и свободният капацитет в КНР, китайската политика по отношение на износа в други трети държави и привлекателността на пазара на Съюза.

(49) Като се има предвид липсата на съдействие от китайските производители износители, в съответствие с член 18 от основния регламент констатациите във връзка с вероятността от повторно възникване на дъмпинга, изложени по-долу, се основават на наличните факти, а именно на източниците, посочени в съображение 29.

3.3.1. Производствен капацитет и свободен капацитет в Китай

(50) Производственият капацитет на Китай беше оценен посредством намерени публично достъпни данни за десетте известни китайски производители на бариев карбонат (8). Декларираният от тях производствен капацитет е възлизал общо на годишен капацитет от най-малко 428 000 тона, което е повече от пет пъти общото потребление на Съюза (77 099 тона) в РПРП, както е посочено в съображение 62 по-долу, и приблизително три пъти общата световна търговия с бариев карбонат по данни от COMTRADE за 2015 г. (9).

(51) При липсата на друга информация, по отношение на свободния капацитет като основа бяха използвани констатациите от предходния преглед с оглед изтичане на срока на действие. На тази основа беше изчислено, че свободният капацитет в Китай възлиза на 280 000 тона (10).

(52) При разследването не бяха установени индикации, че производственият капацитет за бариев карбонат в Китай се е променил значително от предходния преглед с оглед изтичане на срока на действие. Също така не беше установено, че потреблението в Китай би се увеличило значително или че световният пазар за бариев карбонат би могъл да усвои този свободен капацитет в обозримо бъдеще.

(53) Следователно Комисията счете, че определеният при предходния преглед с оглед изтичане на срока на действие значителен свободен капацитет до голяма степен е останал на същото ниво и че няма признаци, че това би се променило съществено в близко бъдеще.

(54) Въз основа на това беше счетено, че свободният капацитет в Китай е бил повече от три пъти общото потребление на Съюза по време на разследвания период в рамките на прегледа.

3.3.2. Политиката на Китай по отношение на износа в други трети държави

(55) Що се отнася до политиката на Китай по отношение на износа в други трети държави, беше установено, че продажбите на шестте най-големи експортни пазара без въведени мерки (11), т.е. Бразилия, Египет, Иран, Япония, Мексико и Русия, са извършвани на дъмпингови цени. Следователно при сравнение на китайските експортни цени на тези шест пазара въз основа на китайската база със статистически данни относно износа с нормалната стойност, установена за дружествата, на които не е предоставено ТДПИ, посочени по-горе в съображение 42, беше установено, че дъмпинговите маржове са били около 55 % и над 70 % в зависимост от конкретния експортен пазар. Този износ представлява 46 % от общия износ на Китай към трети държави по време на разследвания период в рамките на прегледа и следователно беше счетен за представителен.

3.3.3. Привлекателност на пазара на Съюза

(56) Разследването показа, че въз основа на китайската база със статистически данни относно износа цените от Китай за шестте най-големи експортни пазара на трети държави без въведени мерки средно са по-ниски от експортните цени, реализирани за Съюза през същия период (разследвания период в рамките на прегледа). Тоест средната китайска цена в Съюза на продукта, предмет на прегледа, е била 397 EUR/тон, докато средната цена за сходен продукт за износ за шестте най-големи експортни пазара на Китай е била 345 EUR/тон. Това се отнася за около 90 % от общия обем на износа на Китай за пазарите на други трети държави, включително шестте най-големи пазара, посочени в съображение 55. Въз основа на това Комисията счете, че пазарът на Съюза е привлекателен пазар за китайските износители, понеже те биха могли да постигнат по-високи печалби посредством по-високи продажни цени, като същевременно продължават да подбиват цените на промишлеността на Съюза, както е посочено в съображение 73 по-долу.

(57) В допълнение към това привлекателността на пазара на Съюза може да бъде доказана също с постоянното силно присъствие на китайските износители на пазара на Съюза въпреки действащите мерки. В тази връзка, считано от 2003 г., т.е. преди влизането в сила на съществуващите мерки, до края на разследвания период в рамките на настоящия преглед пазарният дял на китайския внос се е увеличил от почти 50 % до диапазон от 59—73 %. Макар че беше отбелязан спад в обема на световния износ от Китай от 130 000 тона през 2009 г. до 125 000 тона през 2015 г. (12), китайският износ за Съюза е следвал обратната тенденция и се е увеличил от 37 341 тона през 2009 г. до 51 919 тона през 2015 г., което е явно доказателство за интереса на китайските производители износители към пазара на Съюза. Както е посочено по-горе, тази промяна се е случила въпреки действащите мерки.

(58) Освен това при разследването беше установено, че на два важни експортни пазара за бариев карбонат, а именно САЩ и Индия, са налице действащи антидъмпингови мерки срещу Китай и че на трети важен експортен пазар — Бразилия — са въведени високи вносни мита в размер на 10 %, което ефективно защитава тези пазари от прекомерен внос. Следователно, и при отчитане на заключенията в съображение 52, т.е., че пазарът на бариев карбонат е стабилен и без съществено увеличение на цялостните нива на потребление в световен мащаб, е малко вероятно каквато и да е част от свободния капацитет в Китай да бъде насочена към тези пазари, а по-скоро ще бъде насочена към пазара на Съюза, ако мерките бъдат отменени.

3.4. Заключение относно вероятността от продължаване на дъмпинга

(59) В заключение, дъмпинговите маржове, установени по време на разследвания период в рамките на прегледа, големият прогнозиран производствен капацитет, големият свободен капацитет в комбинация с практиката на Китай да осъществява дъмпинг по отношение на бариевия карбонат на своите експортни пазари и привлекателността на пазара на Съюза сочат, че отмяната на мерките най-вероятно ще доведе до значително увеличение на износа за Съюза. Като се има предвид дъмпинговият марж, установен по време на разследвания период в рамките на прегледа, е също така вероятно бъдещият износ да се осъществява на цени, които са в значителна степен дъмпингови. Поради това се счита, че има голяма вероятност от продължаване на дъмпинга, ако мерките бъдат отменени.

4. ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДАТА

4.1. Определение за промишленост на Съюза и производство на Съюза

(60) Единственият оказал съдействие производител от Съюза представлява 100 % от производството на Съюза на бариев карбонат по време на разследвания период в рамките на прегледа. Следователно Комисията счете, че той представлява промишлеността на Съюза по смисъла на член 4, параграф 1 от основния регламент и че ще се нарича по-нататък „промишлеността на Съюза“ по смисъла на член 4, параграф 1 от основния регламент.

4.2. Предварителна бележка

(61) Тъй като има само един производител в Съюза, за целите на поверителността данните, свързани с изчислението на потреблението на Съюза, пазарните дялове и маржовете на подбиване и на занижаване на продажните цени, не са представени с точни цифри с оглед запазване на поверителността съгласно член 19 от основния регламент. Вместо това Комисията направи опит да осигури диапазони, за да може при все това да гарантира правата на защитата на заинтересованите страни във връзка с разбирането на методологията, използвана от Комисията.

4.3. Потребление на Съюза

(62) Потреблението на Съюза беше изчислено чрез добавяне на проверените общи продажби в Съюза от производителя от Съюза и общия внос от трети държави въз основа на данни на Евростат.

(63) На тази основа потреблението на Съюза се е променяло, както следва: Таблица 1 Потребление на Съюза 2013 г. 2014 г. 2015 г. РПРП Потребление на Съюза (в тонове) [68 500 —83 800 ] [71 800 —87 800 ] [70 000 —85 500 ] [69 400 —84 400 Индекс (2013 г. = 100) 100 105 102 101 Източник: Проверен въпросник на промишлеността на Съюза и статистически данни на Евростат.

(64) От 2013 г. до 2014 г. потреблението на Съюза се е увеличило с 5 %, а впоследствие е намаляло с 4 % от 2014 г. до РПРП. Като цяло по време на разглеждания период потреблението в Съюза е останало стабилно и е имало само леко увеличение от 1 %.

4.4. Внос от засегнатата държава

(65) При липсата на съдействие от страна на който и да е от китайските производители износители в настоящото разследване Комисията използва наличните статистически данни в Евростат, както и статистическите данни, налични в базата данни по член 14, параграф 6, за да установи обема и цените на вноса от КНР в Съюза по време на разглеждания период.

4.4.1. Обем и пазарен дял на вноса от засегнатата държава

(66) Комисията определи обема на вноса въз основа на данни на Евростат. На тази основа вносът в Съюза от засегнатата държава и пазарният дял са се променяли, както следва: Таблица 2 Обем на вноса и пазарен дял 2013 г. 2014 г. 2015 г. РПРП Китайски внос (в тонове) 49 275 53 296 51 919 49 117 Индекс 100 108 105 100 Китайски пазарен дял (%) [60—75] [62—80] [62—80] [59—73] Индекс 100 103 103 98 Източник: Статистически данни на Евростат.

(67) В разглеждания период китайският внос като цяло е останал стабилен. От 2013 г. до 2014 г. количеството на вноса се е увеличило с 8 %, а впоследствие отново е намаляло с 8 % от 2014 г. до РПРП. Като цяло промяната във вноса е била в съответствие с промяната в потреблението на Съюза.

(68) Като цяло по време на разглеждания период китайският пазарен дял е останал стабилен, като е имало лек спад от 2 %. От 2013 г. до 2014 г. пазарният дял се е увеличил с 3 % до диапазон от 62—80 %, останал е стабилен през 2015 г., а впоследствие е намалял с 5 % през РПРП до равнище от 59—73 %.

(69) Наличните статистически данни в базата данни по член 14, параграф 6 разкриват, че китайският внос за Съюза е бил осъществяван главно от двамата производители износители от Китай, на които е предоставено ТДПИ при първоначалното разследване. През разглеждания период тези две дружества са представлявали повече от 75 % от общия китайски внос.

4.4.2. Цени на вноса от засегнатата държава и подбиване на цените

(70) Комисията установи тенденцията по отношение на цените на китайския внос въз основа на статистически данни на Евростат. Средната цена на вноса в Съюза от КНР се е променяла по следния начин: Таблица 3 Цени на вноса 2013 г. 2014 г. 2015 г. РПРП Цени на китайския внос (13) (ЕUR/тон) 378 354 403 397 Индекс 100 94 107 105

(71) Цените на вноса от Китай са намалели в периода 2013—2014 г. с 6 %, впоследствие са се увеличили с 13 % през 2015 г., а накрая са намалели с 2 % през РПРП. Като цяло през разглеждания период цените на вноса от Китай са се увеличили с 5 %. Това увеличение на цените е в съответствие с увеличението на продажните цени на промишлеността на Съюза на пазара на Съюза, както е посочено в съображение 91, което е било около 4 % по време на разглеждания период.

(72) При липсата на съдействие от страна на който и да е от китайските производители износители, предмет на настоящото разследване, Комисията определи подбиването на цените по време на разследвания период в рамките на прегледа, като сравни: — среднопретеглените продажни цени на производителя от Съюза за независими клиенти на пазара на Съюза, коригирани на равнище франко завода; и — средната цена на китайския внос въз основа на базата данни по член 14, параграф 6, включително антидъмпинговите мита, с подходящи корекции за разходите след вноса. Наличните в базата данни по член 14, параграф 6 статистически данни осигуряват специфични данни за цените на вноса на китайските производители износители, на които е предоставено ТДПИ при първоначалното разследване, което дава възможност за изчисляване на индивидуалния марж на подбиване на цените.

(73) Резултатът от сравнението беше изразен като процент от среднопретеглената цена на промишлеността на Съюза през разследвания период в рамките на прегледа и беше в диапазона 32—37 % и 27—31 % за китайските производители износители, на които е предоставено ТДПИ. Маржът на подбиване на цените от останалите китайски производители износители, за които се прилага остатъчното мито, беше в диапазона 31—35 %.

4.5. Внос от други трети държави

(74) Обемът на вноса в Съюза от трети държави, различни от засегнатата държава, е показан в таблицата по-долу. Тенденциите по отношение на количествата и цените са базирани на данни на Евростат. Вносът в Съюза от трети държави се е променял, както следва: Таблица 4 Обем на вноса, пазарен дял и цени на вноса от други трети държави 2013 г. 2014 г. 2015 г. РПРП Внос от други трети държави (тон) 87 8 20 2 007 Индекс 100 9 23 2 299 Пазарен дял на трети държави (%) [0,05—0,2] [0,01—0,05] [0,01—0,05] [1—5] Индекс Не е приложимо Не е приложимо Не е приложимо 100 Внос от трети държави (EUR/тон) 3 468 8 672 4 106 388 Индекс Не е приложимо Не е приложимо Не е приложимо 100 Източник: Статистически данни на Евростат.

(75) В таблица 4 са показани събраните от Комисията данни относно обема на вноса, пазарния дял и цените на вноса на продукта, предмет на прегледа, от други трети държави. Комисията отбелязва, че не е използвано индексиране за пазарния дял на други трети държави за периода 2013—2015 г. и за цените на вноса на продукта, предмет на прегледа, от трети държави за периода 2013—2015 г. Причината за това е следната. Обемът на вноса от други трети държави в периода 2013—2015 г. на пазара на Съюза е в незначителни количества (тоест под 100 тона), което представлява пренебрежим общ пазарен дял между 0,01 % и 0,2 % от общия внос. Ако по аналогия, както за обема на вноса за тези редове, беше приложено индексиране, това щеше да доведе до непредставителна и объркваща тенденция (редът относно пазарния дял би изглеждал така, ако за 2013 г. беше приложено индексиране по 100: 2014 г. — 8 775, 2015 г. — 22 516, а РПРП — 2 279). Същото важи и ако беше приложено индексиране към цената на вноса от реда за други трети държави (тоест при индексиране за 2013 г. по 100, тенденцията щеше да бъде: 2014 г. — 250, 2015 г. — 118, а РПРП — 11). Тъй като е безспорно, че тези цифри нямаше да дадат точна представа за ситуацията, която трябва да бъде обхваната от таблица 4, по изключение Комисията избра да не прилага индексиране спрямо първата година от периода, разглеждан във връзка с пазарния дял на други трети държави и средните цени на вноса на продукта, предмет на прегледа, от тези държави, а вместо това само да посочи данните за РПРП като индекс.

(76) При все това от данните в таблица 4 могат да бъдат изведени някои тенденции. Тоест по време на РПРП вносът се е увеличил от 87 до 2 007 тона, съответстващи на пазарен дял в диапазон от 1 % до 5 %. На Индия се падаше най-голямата част от този внос от други трети държави по време на РПРП — 1 986 тона. Също така беше докладвано, че средната цена на вноса по време на РПРП е била 388 EUR/тон. Това равнище на цената е било малко под средните китайски цени на пазара на Съюза без антидъмпинговите мита (397 EUR/тон), но значително по-ниско от цените на промишлеността на Съюза. При всички случаи, тъй като обемът на вноса от други трети държави не е бил значителен, той не би могъл съществено да повлияе на икономическото състояние на промишлеността на Съюза.

4.6. Икономическо състояние на промишлеността на Съюза

4.6.1. Общи бележки

(77) В съответствие с член 3, параграф 5 от основния регламент при проверката на въздействието на дъмпинговия внос върху промишлеността на Съюза бе направена оценка на всички икономически показатели, имащи отражение върху състоянието на промишлеността на Съюза по време на разглеждания период.

(78) Следва да се отбележи, че тъй като промишлеността на Съюза се състои само от един производител, чувствителните търговски данни трябваше да се отчитат под формата на индекси.

(79) Комисията оцени икономическите показатели, отнасящи се до промишлеността на Съюза, въз основа на проверените данни, съдържащи се в отговора на въпросника, предоставен от единствения производител от Съюза.

4.6.2. Производство, производствен капацитет и използване на капацитета

(80) През разглеждания период общото производство, производственият капацитет и използването на капацитета в Съюза са се променяли, както следва: Таблица 5 Производство, производствен капацитет и използване на капацитета 2013 г. 2014 г. 2015 г. РПРП Производство (Индекс) 100 120 115 107 Производствен капацитет (Индекс) 100 100 100 100 Използване на капацитета (%) 61 74 70 65 Източник: Проверен въпросник на промишлеността на Съюза.

(81) Производството на промишлеността на Съюза се е увеличило със 7 % през разглеждания период, докато нейният производствен капацитет се е запазил непроменен. През 2014 т. производството на промишлеността на Съюза значително се е увеличило — с 20 %, но до разследвания период в рамките на прегледа постепенно е намалявало. В резултат на това през разглеждания период промишлеността на Съюза е подобрила използването на капацитета си с четири процентни пункта, достигайки 65 % през разследвания период в рамките на прегледа.

4.6.3. Обем на продажбите и пазарен дял

(82) През разглеждания период обемът на продажбите и пазарният дял на промишлеността на Съюза са се променяли, както следва: Таблица 6 Обем на продажбите и пазарен дял 2013 г. 2014 г. 2015 г. РПРП Обем на продажбите (Индекс) 100 100 97 97 Пазарен дял (Индекс) 100 94 94 96 Източник: Проверен въпросник на промишлеността на Съюза и Евростат.

(83) По време на разглеждания период равнището на обема на продажбите на промишлеността на Съюза е намаляло с 3 %.

(84) Пазарният дял на промишлеността на Съюза е намалял в периода 2013—2015 г. с 6 %, а впоследствие се е увеличил леко (с 2 %) в периода от 2015 г. до РПРП. Общо по време на разглеждания период той се е понижил с 4 %.

4.6.4. Растеж

(85) Между 2013 г. и РПРП потреблението на Съюза се е увеличило с 1 %. Обемът на продажбите на промишлеността на Съюза е намалял с 3 %, което е довело до намаляване с 4 % на пазарния дял.

4.6.5. Заетост и производителност

(86) През разглеждания период заетостта и производителността са се променяли, както следва: Таблица 7 Заетост и производителност 2013 г. 2014 г. 2015 г. РПРП Заетост (Индекс) 100 114 117 108 Производителност (Индекс) 100 106 99 99 Източник: Проверен въпросник на промишлеността на Съюза.

(87) Броят на наетите лица в промишлеността на Съюза се е увеличил с 8 % през разглеждания период. През 2014 г. в резултат на увеличение на производството производителността се е увеличила с 6 %, но през следващата година е намаляла. В резултат на това производителността леко е намаляла с 1 % през разглеждания период.

4.6.6. Размер на дъмпинговия марж и възстановяване от предишен дъмпинг

(88) От 2005 г. насам са въведени антидъмпингови мерки срещу вноса от КНР.

(89) Както е посочено в съображения 35—47, дъмпинговите маржове на китайските производители по време на разследвания период в рамките на прегледа бяха значително над нивото de minimis. Въздействието върху икономическото състояние на промишлеността на Съюза е значително, като се има предвид продължаващият внос на значителни количества бариев карбонат на дъмпингови цени от КНР.

4.6.7. Цени и влияещи на цените фактори

(90) През разглеждания период среднопретеглените единични продажни цени на промишлеността на Съюза за несвързани клиенти и производствените разходи за единица продукция са се променяли, както следва: Таблица 8 Средни продажни цени и разходи за единица продукция 2013 г. 2014 г. 2015 г. РПРП Средна единична продажна цена в Съюза (Индекс) 100 102 103 104 Производствени разходи за единица продукция (Индекс) 100 91 93 95 Източник: Проверен въпросник на промишлеността на Съюза.

(91) Средните единични продажни цени на промишлеността на Съюза са се увеличили с 4 % през разглеждания период. Както е описано в съображение 71, това увеличение на цените е било в същия диапазон като увеличението на цените, наблюдавано при китайския внос.

(92) Производствените разходи за единица продукция на промишлеността на Съюза са намалели с 9 % от 2013 г. до 2014 г., а впоследствие леко са се увеличили (с 4 %) от 2014 г. до разследвания период в рамките на прегледа. Като цяло по време на разглеждания период те са намалели с 5 %, отчасти поради повишаването на ефективността, постигнато чрез оптимизиране на производствения процес и намаляването на постоянните разходи (на тон), произтичащо от увеличаването на производствените обеми.

(93) Както вече беше отбелязано по време на предходния преглед с оглед изтичане на срока на действие, промишлеността на Съюза произвежда два продукта в един и същ завод: бариев карбонат и стронциев карбонат. Комбинираното производство на тези два продукта позволява разпределяне на постоянните разходи. По време на разглеждания период промишлеността на Съюза е осъществила преструктуриране на производствения процес — от така наречените „последователни кампании“ до „успоредно“ (14) производство със споделено оборудване. Това е довело до икономии на разходи, рационализация на производствените потоци, а оттам и до повишаване на ефективността.

4.6.8. Разходи за труд

(94) През разглеждания период средните разходи за труд на промишлеността на Съюза са се променяли, както следва: Таблица 9 Средни разходи за труд на наето лице 2013 г. 2014 г. 2015 г. РПРП Средни разходи за труд на наето лице (Индекс) 100 100 103 107 Източник: Проверен въпросник на промишлеността на Съюза

(95) Между 2013 г. и РПРП средните разходи за труд за наето лице на производителя от Съюза са се увеличили със 7 %.

4.6.9. Запаси

(96) През разглеждания период равнищата на запасите на промишлеността на Съюза са се променяли, както следва: Таблица 10 Запаси 2013 г. 2014 г. 2015 г. РПРП Складови наличности в края на периода (Индекс) 100 131 125 74 Складови наличности в края на периода като процент от продукцията (%) 20 22 22 14 Индекс 100 109 108 69 Източник: Проверен въпросник на промишлеността на Съюза.

(97) Промишлеността на Съюза спира производство за един месец годишно с цел поддръжка. По време на разследвания период в рамките на прегледа спирането на производството е било удължено на девет седмици поради пониженото ниво на търсене в сравнение с предходни години. Краят на разследвания период в рамките на прегледа е съвпаднал с процеса на възстановяване на запасите и на нормалните операции след посоченото спиране на производството, когато наличностите са били на минимално ниво. От 2013 г. до 2015 г. наличностите са изчислявани по време на един и същ период от годината, когато са били на средни равнища.

(98) Складовите наличности на промишлеността на Съюза са се увеличили в периода 2013—2014 г. с 31 %, а впоследствие са намалели с 6 % в периода 2014—2015 г. От 2015 г. до РПРП складовите наличности са намалели с 51 %. През разглеждания период всички складови наличности са намалели с 26 %.

(99) Складовите наличности като процент от производството са се увеличили в периода 2013—2015 г. с 2 процентни пункта до 22 %, а впоследствие са намалели до 14 % през разследвания период в рамките на прегледа.

4.6.10. Рентабилност, паричен поток, инвестиции, възвръщаемост на инвестициите и способност за привличане на капитал

(100) През разглеждания период рентабилността, паричният поток, инвестициите и възвръщаемостта на инвестициите на промишлеността на Съюза са се променяли, както следва: Таблица 11 Рентабилност, паричен поток, инвестиции и възвръщаемост на инвестициите 2013 г. 2014 г. 2015 г. РПРП Рентабилност на общите продажби в Съюза за несвързани клиенти (% от оборота от продажби) [– 10 до – 20] [0 до – 10] [0 до – 10] [0 до – 10] Рентабилност на общите продажби в Съюза за несвързани клиенти (Индекс) – 100 – 40 – 41 – 46 Паричен поток (Индекс) 100 – 402 35 152 Инвестиции (Индекс) 100 107 85 81 Възвръщаемост на инвестициите (Индекс) 100 172 189 170 Източник: Проверен въпросник на промишлеността на Съюза.

(101) Комисията определи рентабилността на промишлеността на Съюза чрез изразяване на нетната печалба преди облагане с данъци от продажбите на сходния продукт за несвързани клиенти в Съюза като процент от оборота от тези продажби. През разглеждания период промишлеността на Съюза постоянно е търпяла загуби. Рентабилността се е подобрила с 60 % в периода 2013—2014 г., а впоследствие е намаляла с 6 % през разследвания период в рамките на прегледа. Въпреки увеличението с 54 % през разглеждания период рентабилността като цяло е останала отрицателна.

(102) Паричният поток, който представлява способността на производителите от Съюза да самофинансират дейностите си, е намалял в периода 2013—2014 г. с 502 % до отрицателни стойности, а впоследствие е започнал стабилно да се покачва до РПРП. През разглеждания период паричният поток се е увеличил с 52 %.

(103) Инвестициите са се увеличили със 7 % между 2013 и 2014 г., след което до края на разследвания период в рамките на прегледа са намалели с 26 % спрямо 2014 г. Като цяло през разглеждания период инвестициите са намалели с 19 %. Инвестициите през 2013 г. и 2014 г. са били по-високи поради преструктуриране на производствения процес с цел постигане на подобрения в работните потоци, рационализация на разходите и повишаване на ефективността. От 2015 г. до разследвания период в рамките на прегледа основните инвестиции са били свързани с подмяна на оборудването.

(104) Възвръщаемостта на инвестициите представлява печалбата, изразена като процент от нетната балансова стойност на инвестициите. През разглеждания период тя е била отрицателна. През 2015 г. тя се е увеличила с 89 % в сравнение с 2012 г., след което е намаляла с 19 % през РПРП. Като цяло възвращаемостта на инвестициите се е увеличила със 70 % по време на разглеждания период успоредно с повишаването на рентабилността.

4.6.11. Заключение относно вредата

(105) През разглеждания период няколко показателя, като например производствен обем, използване на капацитета, заетост и единична продажна цена, са отбелязали леки подобрения. Единичната продажна цена е намаляла частично поради повишаване на ефективността и увеличаване на производствения обем.

(106) Въпреки това през разглеждания период промишлеността на Съюза постоянно е търпяла загуби; коефициентът на използване на капацитета е бил нисък, а възвръщаемостта на инвестициите — отрицателна. По подобен начин в контекста на стабилното потребление пазарният дял на промишлеността на Съюза е намалял.

(107) В заключение Комисията счете, че промишлеността на Съюза е продължила да търпи съществена вреда по време на разследвания период в рамките на прегледа.

(108) Разследването показа, както е посочено в съображения 66—69, че през разглеждания период на пазара на Съюза е навлязъл дъмпингов внос от Китай в големи количества. В резултат на това бариевият карбонат с произход от Китай е продължил да се използва в най-голяма степен на пазара на Съюза, запазвайки висок и стабилен пазарен дял, вариращ от 59 % до 73 % и от 62 % до 80 % през разглеждания период.

(109) Въпреки че средните цени на китайския дъмпингов внос са се увеличили с 5 % по време на разглеждания период, тези цени са останали на значително по-ниски нива от тези на промишлеността на Съюза. По време на разследвания период в рамките на прегледа, както е описано в съображение 73, дъмпинговият внос от Китай е подбил цените на Съюза с 28,7 %—34,4 %. Поради големите количества внос от Китай на значително дъмпингово равнище, създали значителен ценови натиск върху пазара на Съюза, промишлеността на Съюза не е успяла да повиши своите продажни цени в достатъчна степен, за да е в състояние да покрие своите производствени разходи. Това е видно от маржа на подбиване на цените, определен по отношение на китайския внос, включващ антидъмпингови мита в диапазона 62—71 % до диапазона 83—95 %.

(110) Въз основа на горепосоченото Комисията заключи, че ситуацията, нанасяща вреда на промишлеността на Съюза, трябва да бъде отдадена на значителния обем на вноса от Китай на много ниски дъмпингови цени и че този внос има определяща роля за съществената вреда, понесена от промишлеността на Съюза.

4.7. Вероятност от продължаване на вредата

4.7.1. Предварителни бележки

(111) Разследването показа, че през разследвания период в рамките на прегледа китайският внос е осъществяван на дъмпингови цени и има вероятност от продължаване на дъмпинга, ако се допусне срокът на мерките да изтече.

(112) Тъй като промишлеността на Съюза е продължавала да понася съществена вреда поради китайския внос, бе оценено дали има вероятност от продължаване на вредата, ако се допусне срокът на действие на мерките по отношение на Китай да изтече, в съответствие с член 11, параграф 2 от основния регламент.

(113) За да се установи вероятността от продължаване на вредата, бяха анализирани следните елементи: производственият и свободният капацитет в Китай, привлекателността на пазара на Съюза, очакваното ценово равнище на китайския внос на пазара на Съюза и предвижданото въздействие върху промишлеността на Съюза.

(114) Както е посочено в съображение 28, поради липсата на съдействие от страна на китайските производители износители настоящият анализ беше основан на член 18 от основния регламент.

4.7.2. Производство, свободен капацитет в Китай и привлекателност на пазара на Съюза

(115) Както е посочено в съображения 50—54, наличният свободен капацитет в Китай е бил значителен, т.е. около 280 000 тона. Този свободен капацитет е бил повече от три пъти общото потребление на Съюза по време на разследвания период в рамките на прегледа.

(116) По подобен начин въз основа на сравнение на китайските експортни цени за Съюза и за пазарите на други трети държави, постоянното значително присъствие на китайски износ на пазара на Съюза, както и действащите мита за други големи експортни пазари на китайските производители износители, Комисията счете, че пазарът на Съюза е привлекателен за китайските производители износители, както е описано в съображения 56—58.

(117) Въз основа на това Комисията заключи, че китайският свободен капацитет вероятно ще бъде насочен към Съюза, ако се допусне срокът на действие на мерките да изтече.

4.7.3. Цени на китайския внос

(118) Като индикация за ценовото равнище, при което е вероятно китайският бариев карбонат да се внася на пазара на Съюза, ако мерките бъдат отменени, беше взето под внимание равнището на цените на китайския внос за Съюза без антидъмпингови мита. Сравнението по време на разследвания период в рамките на прегледа показа, че китайските цени без антидъмпингови мита като цяло са били средно с около 35 % по-ниски, отколкото цените на промишлеността на Съюза. За двете дружества, на които е предоставено ТДПИ при първоначалното разследване, цените са били с около 33 %—38 % и 28—32 % по-ниски, отколкото съответно цените на промишлеността на Съюза. За останалите китайски производители износители, за които се прилага остатъчното мито, ценовата разлика е съставлявала 40—46 % по-ниски цени от цените на промишлеността на Съюза.

(119) Освен това бяха анализирани нивата на цените, на които бариевият карбонат е изнасян от Китай в други трети държави. Беше установено, че китайските цени за други трети държави средно са по-ниски от цените на промишлеността на Съюза с от около 25 % до около 45 %.

(120) Въз основа на това Комисията заключи, че, ако мерките бъдат отменени, вносът от Китай е много вероятно да окаже дори по-силен ценови натиск върху промишлеността на Съюза, отколкото натискът, оказан от него по време на разследвания период в рамките на прегледа.

4.7.4. Вероятно въздействие върху промишлеността на Съюза

(121) Въз основа на горепосочените факти при липсата на антидъмпингови мерки китайските производители износители ще имат стимул да увеличат значително обема на своя износ за пазара на Съюза при ниски дъмпингови цени, които ще окажат натиск надолу по веригата върху преобладаващите в Съюза цени.

(122) Нарастването на обема на китайския внос — което е вероятно, като се има предвид наличният свободен капацитет — в комбинация с очаквания бъдещ ценови натиск, вероятно ще окаже значително отрицателно въздействие върху състоянието на промишлеността на Съюза.

(123) Действително, ако този сценарий се реализира, е малко вероятно промишлеността на Съюза да може да понижи своите цени. Индикация за това е фактът, че по време на разглеждания период промишлеността на Съюза не е понижила своите продажни цени дори и в ситуация на намаляване на производствените разходи, тъй като цените вече са били под себестойността.

(124) Освен това при такъв сценарий, ако промишлеността на Съюза запази нивата на своите цени, е вероятно да загуби от обема на продажбите и от пазарния дял, тъй като е вероятно на пазара да навлезе значително по-голям обем внос от Китай на дори още по-ниски цени.

(125) В резултат на това ще се наложи промишлеността на Съюза да намали равнището на своето производство, което значително би засегнало нейните производствени разходи и рентабилност, тъй като производството на бариев карбонат е капиталоемко, а тежестта на постоянните разходи на тон би се увеличила значително.

(126) По време на разглеждания период беше наблюдаван ефектът от промените в обема на производството върху рентабилността на промишлеността на Съюза. През 2014 г. увеличение с 20 % на производството е довело до голямо подобрение на рентабилността на промишлеността на Съюза, докато намалението с 8 % на обема на производството през разследвания период в рамките на прегледа е оказало отрицателно въздействие върху рентабилността, която също се е понижила. Следователно всяко намаление на обема на производството би довело до увеличение на постоянните разходи за тон, докато същевременно такова увеличение на разходите не би могло да намери отражение в увеличение на продажните цени поради ценовия натиск, оказван от китайския внос. Като последица това допълнително би влошило рентабилността на промишлеността на Съюза, която вече е реализирала загуби по време на разследвания период.

4.7.5. Заключение относно вероятността от продължаване на вредата

(127) Въз основа на горепосоченото Комисията заключи, че състоянието на промишлеността на Съюза, която вече е понасяла съществена вреда, би се влошило допълнително, ако мерките бъдат отменени, тъй като промишлеността на Съюза не би била в позиция да се конкурира с увеличения обем на китайския внос, извършван на дъмпингови цени, които причиняват вреда. Следователно в средносрочен план е вероятно единственият производител от Съюза да няма друг избор освен да прекрати дейността си.

(128) Поради това Комисията заключи, че има голяма вероятност от продължаване на вредата, ако мерките бъдат отменени.

5. ИНТЕРЕС НА СЪЮЗА

(129) В съответствие с член 21 от основния регламент Комисията проучи дали запазването на действащите антидъмпингови мерки по отношение на вноса на продукта, предмет на прегледа, би било в противоречие с интереса на Съюза като цяло. Интересът на Съюза бе определен на базата на оценка на всички засегнати интереси, в това число тези на промишлеността на Съюза, на вносителите и на ползвателите. На всички заинтересовани страни бе предоставена възможност да изразят становището си съгласно член 21, параграф 2 от основния регламент..

5.1. Интерес на промишлеността на Съюза

(130) Действащите антидъмпингови мерки са позволили на промишлеността на Съюза да поддържа производството на бариев карбонат в Съюза. Промишлеността на Съюза обаче не е успяла напълно да се възстанови от нанесената по-рано вреда и рентабилността е останала отрицателна.

(131) Макар да е вярно, че китайският внос все пак е представлявал голям пазарен дял през разглеждания период с отрицателно въздействие върху състоянието на икономиката на Съюза, при все това мерките са защитили промишлеността на Съюза по-специално от по-голямата част от китайските производители износители, за които понастоящем се прилага остатъчното мито. При разследването обаче беше заключено, че е вероятно китайските производители износители да навлязат отново на пазара на Съюза с дори по-големи обеми, ако се допусне срокът на действие на мерките да изтече.

(132) Разследването показа, че промишлеността на Съюза е направила инвестиции с цел да рационализира производствения си процес и да гарантира устойчивостта на завода, в който се произвеждат едновременно два продукта — бариев карбонат и стронциев карбонат. Както е посочено в съображение 93, разходите за производството на тези два продукта са взаимозависими, тъй като в някои части на процеса и за двата продукта се използва специално оборудване. Комбинираното производство дава възможност на промишлеността на Съюза да разпределя високите постоянни разходи в рамките на завода.

(133) Ако мерките бъдат отменени, усилията за рационализиране на разходите на промишлеността на Съюза биха били напразни, понеже постоянните разходи биха се увеличили заради загубата на продажби и обем на производство, както е описано в съображение 126. Това сериозно би застрашило жизнеспособността на дейностите по производството на бариев карбонат, които вследствие на това може да се наложи да бъдат преустановени. Това ще има отрицателни последици и върху производството на стронциев карбонат поради причините, обяснени в съображение 132.

(134) С оглед на горепосоченото Комисията заключи, че е в интерес на промишлеността на Съюза мерките срещу дъмпинговия внос от КНР да се запазят.

5.2. Интерес на несвързаните вносители

(135) Комисията изпрати въпросници до шестимата несвързани вносители, които заявиха интереса си, както е посочено в съображения 16 и 18. Никой от тях обаче не оказа съдействие на разследването.

(136) Разследването не допринесе за откриване на елементи, които да покажат, че продължаването на действащите антидъмпингови мерки би оказало значително отрицателно въздействие върху положението на несвързаните вносители.

5.3. Интерес на ползвателите

(137) В началото на разследването Комисията се свърза с всички известни ползватели и ги прикани да окажат съдействие. Осемдесет и шест дружества заявиха интереса си, както е описано в съображение 18, и до всички бяха изпратени въпросници. На въпросника отговориха петнадесет ползватели.

(138) От тези петнадесет ползватели само петима отговориха изчерпателно на въпросника. Останалите десет ползватели не предоставиха неповерителна версия на отговорите си на въпросника, както е предвидено в член 19, параграф 2 от основния регламент. Следователно отговорите им не можеха да бъдат взети под внимание в съответствие с член 19, параграф 3 от основния регламент.

(139) Вносът от петимата оказали съдействие ползватели, които предоставиха изчерпателни отговори на въпросника, представляваше около 6 % от продажбите на промишлеността на Съюза в Съюза и 10 % от общия внос от Китай. Те представляваха около 8 % от общото потребление на Съюза. Оказалите съдействие ползватели осъществяват дейност в секторите на производството на керамични плочки и гланцове, химикали, стъкло и кристали, както и в електротехническия сектор, т.е. някои от основните приложения на бариевия карбонат.

(140) При разследването беше установено, че бариевият карбонат представлява едва 1,4—2,6 % от общите производствени разходи на оказалите съдействие ползватели в зависимост от изискванията по отношение на крайния продукт. В следствие на това въздействието на мерките върху тези ползватели се счита за сравнително ограничено.

(141) Един ползвател заяви, че антидъмпинговите мерки са оказали отрицателно въздействие върху неговите производствени разходи и вследствие на това неговата конкурентоспособност е била засегната неблагоприятно. Както е посочено в съображение 140, това не е подкрепено с фактите, установени по време на разследването, и поради това аргументът беше отхвърлен.

(142) Въз основа на горепосоченото не са налице признаци, че продължаването на действащите антидъмпингови мерки би оказало значително отрицателно въздействие върху положението на ползвателите.

5.4. Заключение относно интереса на Съюза

(143) С оглед на гореизложеното Комисията стигна до заключението, че не съществуват убедителни аргументи срещу продължаването на действието на действащите антидъмпингови мерки.

6. АНТИДЪМПИНГОВИ МЕРКИ

(144) Всички заинтересовани страни бяха уведомени за съществените факти и съображения, въз основа на които се предвижда да бъдат запазени действащите антидъмпингови мерки. На тези страни бе предоставен и срок, в който те имаха възможност да представят коментарите си след разгласяването. Не бяха представени коментари.

(145) От изложеното по-горе следва, че в съответствие с член 11, параграф 2 от основния регламент наложените с Регламент (ЕС) № 831/2011 антидъмпингови мерки, приложими към вноса на бариев карбонат с произход от КНР, следва да се запазят.

(146) Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕС) № 2016/1036,

ПРИЕ НАСТОЯЩИЯ РЕГЛАМЕНТ:

Член 1

1. Налага се окончателно антидъмпингово мито върху вноса на бариев карбонат със съдържание на стронций над 0,07 тегл. % и съдържание на сяра от 0,0015 тегл. %, било прахообразен, пресован на гранули или във формата на калцинирани гранули, понастоящем с код по КН ex 2836 60 00 (TAРИК код 2836600010) и с произход от Китайската народна република.

2. Размерът на окончателното антидъмпингово мито е равен на фиксираната сума, посочена по-долу, за продукти, произведени от следните производители:

Дружество Митническа ставка (EUR/t) Допълнителен код по ТАРИК Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, провинция Hubei, КНР 6,3 A606 Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, провинция Shandong, КНР 8,1 A607 Всички останали дружества 56,4 A999

3. Индивидуалните митнически ставки, определени за дружествата, посочени в параграф 2, се прилагат при представяне пред митническите органи на държавите членки на валидна търговска фактура, върху която фигурира декларация с дата и подпис на служител на издалия фактурата субект, който служител посочва името и длъжността си, като текстът на декларацията се съставя по следния образец: „Аз, долуподписаният(ата), удостоверявам, че (обем) от (разглеждан продукт), продаван за износ за Европейския съюз, включен в настоящата фактура, е произведен от (наименование и адрес на дружеството) (допълнителен код по ТАРИК) в Китайската народна република. Декларирам, че предоставената във фактурата информация е пълна и вярна.“ Ако такава фактура не бъде представена, се прилага митото, приложимо за всички останали дружества.

4. Както за посочените поименно производители (с кодове по ТАРИК A606 и A607), както и за всички останали дружества (с код по ТАРИК A999) се прилага следното: в случаите когато стоките са били повредени преди допускането им за свободно обращение действително платената или подлежащата на плащане цена се изчислява пропорционално за определянето на митническата стойност съгласно член 131, параграф 2 от Регламент за изпълнение (ЕС) № 2015/2447 (15), а размерът на антидъмпинговото мито, изчислен въз основа на фиксираните суми, посочени по-горе, се намалява с процент, съответстващ на пропорционалното изчисление на действително платената или платима цена.

5. Освен ако е предвидено друго, се прилагат действащите разпоредби в областта на митата.

Член 2

Настоящият регламент влиза в сила в деня след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 септември 2017 година. За Комисията Председател Jean-Claude JUNCKER

(1) ОВ L 176, 30.6.2016 г., стр. 21.

(2) Регламент (ЕО) № 1175/2005 на Съвета от 18 юли 2005 г. за налагане на окончателно антидъмпингово мито и събиране на временното мито върху вноса на бариев карбонат с произход от Китайската народна република (ОВ L 189, 21.7.2005 г., стр. 15).

(3) Регламент за изпълнение (ЕС) № 831/2011 на Съвета от 16 август 2011 г. за налагане на окончателно антидъмпингово мито върху вноса на бариев карбонат с произход от Китайската народна република след преразглеждане с оглед изтичането на срока на действие на мерките съгласно член 11, параграф 2 от Регламент (ЕО) № 1225/2009 (ОВ L 214, 19.8.2011 г., стр. 1).

(4) ОВ C 388, 21.11.2015 г., стр. 16.

(5) ОВ C 298, 18.8.2016 г., стр. 4.

(6) COMTRADE на Организацията на обединените нации (ООН) е хранилище на официални статистически данни относно международната търговия и свързани аналитични таблици: https://comtrade.un.org/.

(7) Напр. уебсайтове на дружества, вж. бележка под линия 8.

(8) Референтни предприятия: Hubei Jingshan Chutian Barium Salt Corp. Ltd: http://www.jingyan.com/index.php?lang=en, посетен на 9.1.2017 г.; Zaozhuang Yongli Chemical Co.: http://lylchem.com/English/index.asp, посетен на 9.1.2017 г.; Guizhou Hongkaj Chemical Co. Ltd.: http://www.guizhouhongkaichemicalcoltd.enic.pk/, посетен на 9.1.2017 г.; Hengyang Hong Xiang Co. Ltd.: http://www.yp.net.cn/english/search/printSingleDetailed.asp?i=C%19yK0%08i%40RY_jV%40&p=14, посетен на 9.1.2017 г.; Guizhou Red Star Developing Co.: http://www.redstarchem.com.cn/_d273694355.htm, посетен на 9.1.2017 г.; Hebei Xinji Chemical Group Co. Ltd.: http://www.hhxj.chemchina.com/hbxjen/gywm/dsj/B700106web_1.htm, посетен на 9.1.2017 г.; Henan Huaxing Barium Industry Co., Ltd.: https://www.fuzing.com/barium-carbonate-(manufacturer-of-China)/l/9c037042-e065-1f8f-a97a-04b07ac7793b, посетен на 9.1.2017 г.; SHAANXI ANKANG JIANGHUA GROUP CO, LTD: химически завод на Jianghua: http://www.jianghuagroup.com/template/structureen.htm, посетен на 19.1.2017 г.; Hengyang Wanfeng Chemical Co, Ltd.: http://www.wf-chem.com/pages/about.htm, посетен на 9.1.2017 г.; Hounan Chenzhou Chemical Industry Co, Ltd.: http://www.chinachenzhou.com/cgi/search-en.cgi?f=introduction_en_1_+company_en_1_&t=introduction_en_1, посетен на 9.1.2017 г.

(9) Данни от COMTRADE HS6 за продукт 283660: световен износ — 141 766 тона, световен внос — 137 554 тона.

(10) Съображение 71 от Регламент за изпълнение (ЕС) № 831/2011.

(11)

Източник: Китайската база със статистически данни относно износа.

(12) И двата набора от данни са от китайската база със статистически данни относно износа за 2009 г. и 2015 г.

(13) Цените не включват действащите антидъмпингови мита.

Източник: Статистически данни на Евростат.

(14) Последователни кампании означава „редуване“ на производството на двата продукта в една производствена линия; успоредно производство означава „едновременно“ производство и на двата продукта на различни линии. Част от оборудването е споделено и се използва и за двете производствени линии.

(15) Регламент за изпълнение (ЕС) № 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).